《读书》
宋代·薛仲庚

忧来驱我行，困来驱我睡。
文章堆案头，时复一开视。
岂能皆通说，偶然聊适意。
骏马骤平途，里程何足计。
万我罗目前，忽为尘所昧。
虎豹贵搜猎，狐兔从委弃。
五鼎虽共珍，闻名岂知味。
均此一卷书，今日与昨异。
求名无欲速，要当毕斯世。
古人不为经，言动人偶记。
悲哉汉诸儒，白首闇文义。

作者简介：薛仲庚，字子长，永嘉（今浙江温州）人，徙居瑞安（今属浙江）（《宋诗拾遗》卷一○）。今录诗二首。